Halič (okres Lučenec)

**Halič** () je obec na Slovensku v okrese Lučenec.

## Dejiny
Obec vznikla asi v 12. storočí pod hradom, ktorý bol sídlom panstva rodu Tomajovcov, od 15. storočia Lossonczyovcov a v rokoch 1554 – 1848 Forgáchovcov. Staré a cudzojazyčné pomenovania obce boli: Gach (1386), Galch (1424), Gaach (1435); maďarsky Gács. Podhradie sa stalo mestečkom v roku 1765 a dnešné pomenovanie obce Halič je od roku 1808.

Hrad bol v rokoch 1450-51 v rukách Jiskrovcov, v roku 1544 zrúcaný, v roku 1612 obnovený. V roku 1682 ho dobyl Imrich Tököli, v roku 1703 František II. Rákoci a v roku 1709 cisárske vojská. V rokoch 1554 – 1594 ho okupovali Turci.

V roku 1828 tu žilo 1235 obyvateľov v 186 domoch. Popri poľnohospodárstve a ovocinárstve sa tu rozvinula hrnčiarska výroba. Vo Forgáchovskej súkenke založenej v roku 1764 inštalovali v roku 1832 parný stroj. Koncom 18. storočia pracovala aj manufaktúra na majoliku, papiereň, výrobňa ceruziek a mlyny. Do roku 1922 bola Halič sídlom okresu. V roku 1926 zrušili textilnú továreň. Bola tu veľká nezamestnanosť, v roku 1928 robotníctvo demonštrovalo proti nezamestnanosti.

V rokoch 1938 – 1945 bola Halič pripojená k Maďarsku. 23. januára 1945 ju oslobodila Sovietska armáda.

## Kultúra a zaujímavosti
### Pamiatky
* Haličský kaštieľ, dvojpodlažná dvojtraktová pôvodne renesančná stavba na pôdoryse šesťuholníka s vnútorným nádvorím, z roku 1612. Stojí na mieste stredovekej pevnosti. Išlo pôvodne protiturecký hrad postavený Žigmundom Forgáčom. Monumentálna stavba sa nachádza na vyvýšenine nad obcou. Kaštieľ bol barokovo upravený do nepravidelného šesťuholníkového tvaru s nárožnými vežami v 60. rokoch 18. storočia. Renesančné miestnosti sú zaklenuté krížovou klenbou a maľovanými trámovými stropmi. Priečeliu dominuje stredný rizalit a dve nárožné veže. Horizontálne je členené kordónovou rímsou, parter má pásovú rustiku, poschodie je členené lizénovými rámami. Rizalit je členený pilastrami a ukončený prelamovaným štítom a kupolou. Okná rizalitu majú polkruhové záklenky a ostenia s klenákmi. 

Halič - Historická pohľadnica.jpg|Kaštieľ na historickej pohľadnici
Halič - Haličský zámok (5).jpg|Priečelie kaštieľa
Halič - Haličský zámok (9).jpg
Halič - Haličský zámok - 06.jpg|Detaily fasády kaštieľa
Halič - Haličský zámok - 02.jpg|Detail jednej z veží

* Rímskokatolícky Kostol Nájdenia sv. Kríža, jednoloďová klasicistická stavba so segmentovým ukončením presbytéria a dvojicou veží tvoriacich súčasť jej hmoty, z roku 1826. Ku kostolu boli veže pristavané v roku 1835, upravovaný bol v rokoch 1890 a 1921. Interiér je zaklenutý českými plackami. Po stranách presbytéria sa nachádzajú panské oratória. Hlavný oltár pochádza z prvej polovice 19. storočia, tvorí ho menza a závesný obraz Povýšenia sv. Kríža. Bočné oltáre z rovnakého obdobia sú zasvätené Panne Márii a sv. Jánovi Nepomuckému. Na empore je umiestnený dvojmanuálový organ od Józsefa Angstera z prelomu 19. a 20. storočia. Fasády sú členené oknami s polkruhovým záklenkom so šambránami. Priečeliu členenému pilastrami dominuje predstavaný portikus so štyrmi toskánskymi stĺpmi, nad ktorými je termálne okno. Veže majú zvonovité helmice s laternami.

Halič - Rímskokatolícky kostol.jpg|Kostol Nájdenia sv. Kríža
Rímskokatolícky kostol - Halič (1).jpg
Rímskokatolícky kostol - Halič (2).jpg
Rímskokatolícky kostol - Halič.jpg

* Evanjelický kostol, bývalá židovská neologická synagóga z roku 1925. Ide o jednopriestorovú halovú stavbu s orientálnym tvaroslovím. Nárožia priečelia sú doplnené o osemboké veže s dekoratívnym kazetovaním a barokovými helmicami. 

Halič - Evanjelický kostol - 01.jpg|Evanjelický kostol, bývalá synagóga
Halič - Evanjelický kostol.jpg
Halič - evanjelický kostol.jpg
SYNAGÓGA 2013-09-06 09-10-09.jpg

* Bývalý kráľovský soľný úrad, dvojpodlažná trojtraktová baroková stavba na pôdoryse obdĺžnika z roku 1767. Fasády sú členené oknami so šambránami, strecha je manzardová.

Halič - Soľný úrad (1).jpg|Kráľovský soľný úrad
Halič - Soľný úrad (2).jpg
Halič - Soľný úrad (3).jpg
Halič - Soľný úrad.jpg

* Manufaktúra na majoliku, technická pamiatka, dvojtraktová klasicistická stavba na pôdoryse písmena L, z druhej polovice 18. storočia. Objekt bol upravovaný v rokoch 1896 a 1945. Fasády objektu boli necitlivo upravované v 20. storočí. Dominuje im stredný trojosový rizalit.

Halič - Manufaktúra (1).jpg|Manufaktúra na majoliku
Halič - Manufaktúra.jpg


## Osobnosti obce
### Rodáci
* Gejza Horák (* 1919 – † 2003), jazykovedec a publicista
* Hana Ponická (* 1922 – † 2007), prozaička, prekladateľka, publicistka a autorka literatúry pre deti a mládež
* Jozef Pročko (* 1965), komik, zabávač, herec, moderátor a režisér, poslanec NR SR

## Referencie

## Pozri aj
* Zoznam kultúrnych pamiatok v obci Halič

## Iné projekty

## Externé odkazy
* 
* Najkrajší kraj- turistické atrakcie v obci


Kategória:Obce okresu Lučenec